Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2021/C 495/06)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database.

ENHEDSDOKUMENT

»Aceite del Bajo Aragón«

EU-nr.: PDO-ES-0118-AM01 — 10. februar 2020

☒ BOB ☐ BGB

1. Betegnelse(r) [på BOB eller BGB]

»Aceite del Bajo Aragón«

2. Medlemsstat eller Tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.5 — Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

»Aceite del Bajo Aragón« er betegnelsen for ekstra jomfruolie fremstillet af oliven af sorterne Empeltre, Arbequina og Royal, som er dyrket, forarbejdet og emballeret i det produktions-, forarbejdnings- og emballeringsområde, der er fastsat i varespecifikationen.

De oliven, der anvendes, skal udelukkende være af sorterne Empeltre, Arbequina og Royal. Empeltresorten skal udgøre mindst 80 % af de oliven, der anvendes, på grund af dens dominerende position i produktionsområdet og produktets traditionelle egenskaber. De øvrige sorter må højst udgøre 20 % af de anvendte oliven.

De olier, der er omfattet af oprindelsesbetegnelsen »Aceite del Bajo Aragón«, skal tilhøre kategorien »ekstra jomfruolie« og have følgende kendetegn:

Organoleptiske egenskaber:

Udseende Klar, uden antydning af film, grums eller snavs, som ville forringe oliens gennemsigtighed Farve Gul, med nuancer fra gyldengul til gammelt guld Smag Frugtagtig i begyndelsen af sæsonen med en let mandelagtig smag; ikke bitter med et anstrøg af sødme og en let skarp smag Minimumsvurdering påkrævet af smagspanelet Klassificering som »ekstra jomfruolie«

Fysiske og kemiske egenskaber:

Maksimalt syreindhold (% oliesyre): ≤ 0,80

Maksimalt peroxidtal (mEq O2/kg): 20

Maksimalt K270 (nm): 0,15

Maksimalt K232 (nm): 2,00

Maksimalt vandindhold og flygtige stoffer (%): 0,15

Maksimale urenheder (%): 0,10

3.3. Foder (kun for animalske produkter) og råvarer (kun for forarbejdede produkter)

Oliven af sorterne Empeltre, Arbequina og Royal, der dyrkes i det geografiske område, der er defineret i punkt 4, er den råvare, som anvendes til fremstilling af »Aceite del Bajo Aragón«.

3.4. Specifikke etaper af produktionen, som skal finde sted i det afgrænsede geografiske område

Olivenerne må kun dyrkes, og olien må kun produceres, inden for det geografiske område, der er defineret i punkt 4.

De oliven, der skal anvendes til udvinding af olie, der er beskyttet af oprindelsesbetegnelsen, skal hidrøre fra registrerede plantager beliggende i det afgrænsede geografiske område. De skal være de godkendte sorter og være dyrket efter de metoder, der er fastsat i varespecifikationen.

Olien skal udvindes på registrerede møller, der er beliggende i produktionsområdet, og som opfylder de fastsatte betingelser.

Olien skal udvindes senest 48 timer efter høsten. Processen omfatter følgende trin:

— Vask af olivenerne.

— Presning. Der kan anvendes to typer møller: en knuser (traditionel metode) eller en mekanisk mølle (kontinuerlig metode).

— Piskning af massen.

— Adskillelse af faserne. Der kan anvendes to metoder: — Den traditionelle metode med presning, separation af faste stoffer og dekantering — Den kontinuerlige metode med brug af centrifuger.

— Opbevaring

3.5. Særlige regler for udskæring, rivning eller emballering osv. af det produkt, som betegnelsen henviser til

Olie, der er omfattet af denne oprindelsesbetegnelse, skal emballeres i de kommuner, der er en del af produktionsområdet.

Olien skal emballeres i beholdere af glas, keramisk materiale, polyethylen (PE) eller metal med en kapacitet på højst fem liter.

3.6. Særlige regler for mærkning af det produkt, som betegnelsen henviser til.

De anlæg, der emballerer olien, skal besidde et overensstemmelsescertifikat fra det kontrolorgan, der er udvalgt af kontrolinstansen, og forsyne etiketterne med betegnelsen Denominación de Origen Protegida »Aceite del Bajo Aragón« (beskyttet oprindelsesbetegnelse »Aceite del Bajo Aragón«) sammen med den nummererede etiket, der er udstedt af kontrolinstansen, og som gør det muligt at spore produktet, når det markedsføres.

4. Kort angivelse af det geografiske områdes afgrænsning

Produktionsområdet for olierne, der er omfattet af den beskyttede oprindelsesbetegnelse »Aceite del Bajo Aragón«, er et »naturligt afgrænset område« beliggende i den vestlige del af den selvstyrende region Aragonien mellem provinserne Zaragoza og Teruel.

Det geografiske område omfatter følgende kommuner: Aguaviva, Alacón, Albalate del Arzobispo, Alborge, Alcañiz, Alcorisa, Alloza, Almochuel, Almonacid de la Cuba, Andorra, Arens de Lledó, Ariño, Azaila, Beceite, Belchite, Belmonte de San José, Berge, Bordón, Calanda, Calaceite, Cañizar del Olivar, Caspe, Castelserás, Castelnou, Castellote, Chiprana, Cinco Olivas, Cretas, Crivillén, Escatrón, Estercuel, Fabara, Fayón, Fórnoles, Foz-Calanda, Fuentes de Ebro, Fuentespalda, Gargallo, Híjar, Jatiel, La Cebollera, La Codoñera, La Fresneda, La Ginebrosa, La Mata de los Olmos, La Portellada, La Puebla de Híjar, La Zaida, Lagata, Letux, Lledó, Los Olmos, Maella, Más de las Matas, Mazaleón, Mequinenza, Molinos, Monroyo, Nonaspe, Oliete, Parras de Castellote, Peñarroya de Tastavins, Quinto de Ebro, Ráfales, Samper de Calanda, Sástago, Seno, Torrecilla de Alcañiz, Torre de Arcas, Torre del Compte, Torrevelilla, Urrea de Gaén, Valdealgorfa, Valdeltormo, Valderrobres, Valjunquera og Vinaceite.

5. Tilknytning til det geografiske område

De sorter, der kan anvendes til produktion af »Aceite del Bajo Aragón«, er dem, der traditionelt dyrkes i produktionsområdet. Empeltre og Royal kan på grundlag af eksisterende dokumentreferencer betragtes som hjemmehørende sorter, mens Arbequina blev indført i det 19. århundrede fra det nærliggende Catalonien. Den tidligst kendte henvisning til olie fra området findes i »Ora maritima« [havkysten], der i det fjerde århundrede blev skrevet af den latinske poet Rufus Festus Avienius, og som selv er baseret på en tekst, der går tilbage til 550 f.Kr. »Ora maritima« beskriver, hvordan søfolk rejste opstrøms langs Ebro for at handle med de mennesker, der boede langs dens bredder, og på samme tid indhentede forsyninger af olie, vin og hvede. I »Ora maritima« omtales Ebro som Oleum flumen eller »oliefloden«. Ignacio de Asso, der i 1798 skrev »Historia de la Economía Política de Aragón« [Den politiske økonomis historie i Aragonien], henviste ofte til oliventræer i Bajo Aragón.

»Aceite del Bajo Aragón« begyndte at skabe sit nuværende omdømme mod slutningen af det 19. århundrede, hvor et blomstrende Tortosa, som er det vigtigste marked for olie fra Nedre-Aragonien, tiltrak store virksomheder, som ville udnytte den lokale olies kvaliteter. Kort tid efter blev der oprettet en række virksomheder i Alcañiz med det formål at skaffe deres olie direkte fra Nedre-Aragonien for at omgå Tortosa og den hårde konkurrence der. En anden vigtig dokumentreference, denne gang vedrørende omdømmet af »Aceite del Bajo Aragóns« i begyndelsen af det 20. århundrede, er en bog, der blev skrevet i 1918 af Isidro Aguiló y Cortés med titlen »Elaboración del Aceite de Oliva« [Produktion af olivenolie]. I den første tredjedel af det 20. århundrede var »Aceite del Bajo Aragón« højt værdsat af gastronomer som Teodoro Bardají og Dionisio Pérez. Det er med tiden blevet almindeligt at høre uden for regionen, at »Aceite del Bajo Aragón« er den bedste olivenolie i verden, et synspunkt, som Daniel Magrané har gentaget i sin bog »El aceite de oliva en España« [Olivenolie i Spanien] (Espaso Calpe, 1961).

Produktionsområdet ligger i Nedre-Aragonien, dvs. den sydøstlige del af Ebrosafvandingsområdet, et område, der i det væsentlige ligner dalene med floderne Aguavivas, Martín, Regallo, Guadalope og Matarraña. Det er kendetegnet ved sin tørhed, sparsomme og uregelmæssige regnskyl og ekstreme temperaturer, som skyldes, at terrænet beskytter området mod havpåvirkninger fra både Middelhavet og Atlanterhavet, hvilket skaber et kontinentalt klima. Desuden medvirker cierzo, som er den mest fremherskende, stærke nordøstlige vind, til at forstærke tørheden.

Området er fladt eller let bakket med højder, der går fra 122 meter i Caspe til 632 meter i Alcorisa. Jordbunden er kalkholdig og har lag af karbonater og gips, der er kendetegnende for søaflejringer i det varme og tørre klima i Miocæn.

Den årlige gennemsnitsnedbør ligger mellem 327,9 mm i Caspe og 367,9 mm i Alcañiz. Den årlige gennemsnitstemperatur ligger omkring 14,3 °C i Alcañiz og 15 °C i Caspe. Den gennemsnitlige maksimumstemperatur er 19,9 °C i Alcañiz og 20,6 °C i Caspe, og den gennemsnitlige minimumstemperatur er hhv. 8,8 °C og 9,3 oC. Dette viser, at der er omfattende temperaturforskelle: over 18 oC. Fra marts til oktober overstiger maksimumstemperaturen 25 °C. I sommermånederne overstiger den gennemsnitlige maksimumstemperatur 35 °C. Et andet kendetegn ved klimaet i området er »termisk inversion«. I højtryksperioder om vinteren lægger den kolde luft sig på de laveste steder, hvilket giver anledning til langvarig tågedannelse og maksimale temperaturer på under 6 °C, mens de maksimale temperaturer i højere beliggende områder, hvor der ikke er nogen tåge, kan nå op over 15 °C.

Passende metoder til dyrkning, vedligeholdelse af jorden, gødskning, beskæring og bekæmpelse af skadedyr og sygdomme supplerer et miljø, der på grund af sine geografiske karakteristika er egnet til dyrkning af oliventræer.

Henvisning til offentliggørelsen af varespecifikationen

Varespecifikation for »Aceite del Bajo Aragón« BOB

(1) EFT L 179 af 19.6.2014, s. 17.